Éyɔŋ é mam mə́sə̄ má máyi tóban ábə wa, ǹtótōmaamaa ai bíyɔg mə ngálə́de wa bí, ngə́ ō bīndí mam mə́tē mə́sə̄ á ńnə̄m wóe, á mə́yɔŋ bíkúl mə́sə̄ yā Ńtondôbə Zambá woe a ngábɔ̌ naa ó kə watalaba ábə̄ bɔ́, 2ngə́ ō bād dúgan ábə Ǹtondôbə Zambá woe, ngə́ ō vógóló kíŋ dzīé, á é mam mə́sə mǎkad wa ámōs dí má, ai ǹnə́m wóe ósə, ǹsísīm wóē ósə, tɔ wa, tɔ bɔ́n bóe, 3Ǹtondôbə Zambá woe a yi dúgan ai miǹkóm míe, a yi wa yén ngɔ́l, a yi wa dúgán tógan á zāŋ mə́yɔ̌ŋ yā Ńtondôbə Zambá woe a ngátsam wa. 4Tɔ o ngákə á məkaban á mə̄súg mə́ sí, Ǹtondôbə Zambá woe a yi wa dúgán tōgan a sɔ́ wa nɔ̌ŋ wē. 5A yi dúgán sɔ́ ai wa á é sí bēsōá bə́ ngábə́ bələ́ nə́ ńdzɔ̄ é bɔ sí dzóe, a yi bɔ̌ naa, ó nyiŋ miǹtag, ó būgúbán abuí ó lodo běsōá. 6Ǹtondôbə Zambá woe a yi kəle ńnə̄m wóe ai éví mvɔŋ bod dzóe, ḿból yə̄ nâ ó diŋ Ǹtondôbə Zambá woe ai ǹnə́m wóē ósə ai ǹsísīm wóē ósə, ḿból yə̄ nâ ó bi enyiŋ; 7Ǹtondôbə Zambá woe a yi kúb bíyɔg bísə̄ bí á mīńzízíŋ míé ai á bod bə́sə̄ yā bə́ ngátíbili wa. 8Waa wayi bǎd bɔ kíŋ Ǹtondôbə Zambá woe məwóg, ńdɔ̄ fə wǎyi kálā mə́mvéndé móé mə́sə̄ yā mābénde wa ámōs dī. 9Ǹtondôbə Zambá woe a yi bɔ̌ naa ó daŋ bǐ mvɔ̄m, á bísíé bísə wǎbɔ, mvɔ̌m á ńkug nyɔ́l woe, á bīyə́m bíe, á mə̄fúb móe, amú Ńtondôbə ǎ yi bǎd dǐŋ mvɔ̄m dzoe ḿból á ngádiŋ ényí běsōá, 10ḿból wayi vó­gólo kíŋ Ǹtondôbə Zambá woe, ó bāālā fə̄ mə́mvéndé móé ai mə́kə̄ŋ móé yā mə́ nə́ ńtilan é kálara məmvéndé nyɔ̄; ó dú­gân hḿ fə̄ ábə Ǹtondôbə Zambá woe ai ǹnə́m wóē ósə ai ǹsísīm wóē ósə.